題推篷梅軸  其二
作者：李曾伯
朝代：宋

paragraphs: 片玉漏春色，恍逢江路傍。
中山費巧思，壽陽矜輕妝。
精神盈一握，標格壓衆芳。
彷彿水邊影，有無風前香。
卷舒適人意，推敲撓予腸。
形狀僕草玄，譜系根花光。
勿謂數枝隘，中寓千丈强。
晏不滿幾尺，焉用張堂堂。
桃李空滿園，媿死安敢當。
太羹少爲貴，鼎鼐滋味長。
只愁楮君弱，蠹魚食春陽。
慎勿示肉眼，收付奚奴囊。